Микеланджело Буонароти
Тъй както в пергамента и в перото…

Превод от италиански: Драгомир Петров, 1970

chitanka.info

Тъй както в пергамента и в перото…[0]

Тъй както в пергамента и в перото

са низкият и благороден стил,

богат и долен образ е стаил

и мраморът корав според длетото.

В гръдта Ви, може би под облеклото

надменно, има нежност, порив мил,

но Вий, синьоре скъпи, сте го скрил —

не зная как да извлека доброто.

Скали, треви, животни, думи, птици

таят и лек за болките ни зли —

но кой е техният език, не знаем.

Дълбоко крият Вашите зеници

за болестите мои лек, нали?

[0] И този незавършен сонет е свързан с приятелството между Микеланджело и Кавалиери. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.